**Referat fra Generalforsamling i OKS**

**Onsdag den 18. juni 2025**

Dagsorden i henhold til vedtægternes §6.

**1. Valg af dirigent**

Michael Nielsen blev valgt som dirigent og konstaterede at generalforsamlingen var lovlig indkaldt og beslutningsdygtig.

**2. Beretninger**

Formand Klavs Larsen fremlagde sin beretning med assistance fra medlemmer fra de forskellige udvalg/afdelinger.

Beretningen blev godkendt.

**3. Regnskab**

Klubbens revisor Rune Dalsgaard (RD) fremlagde regnskabet for 2024. Klubben har i 2024 har en nettoomsætning på 4.976.535 kr. Regnskab 2024 viser et årsresultat på -148.186 kr.

RD fremlagde – med assistance fra Bestyrelsen - de 3 primære forklaringer på årets resultat, som også er beskrevet i regnskabet.

1. Ændret medlemssammensætning med flere medlemmer over 25 år end tidligere. Dette medfører en reducering i klubbens lokaletilskud fra Odense Kommune på 15 % i forhold til sidste års regnskab

2. Mindre indkøb af tøj og materialer fra Unisport end det forrige år. Dette medfører automatisk et mindre frikøb end i året før

3. Klubben har modtaget 2 større opkrævninger sent i 2024, som vedrørte regnskabsåret 2023

RD henviste desuden til Budget 2025, som er vedtaget i bestyrelsen. Budget 2025 er oplistet i Regnskab 2024. Der er i Budget 2025 taget højde for ovenfornævnte forhold.

RD kunne desuden oplyse forsamlingen om, at budgetopfølgningen for 1. kvartal 2025 følger Budget 25.

Bestyrelsen har som følge af et ønske fra GF 2024 arbejdet grundigt med at gøre klubbens regnskab mere transparant i forhold til fordelinger af indtægter og udgifter for de enkelte afdelinger i klubben. Dette er forsøgt formidlet i Regnskab 2024.

Forsamlingen udtrykte tilfredshed med de nye tiltag i regnskabet.

Regnskab 2024 blev godkendt.

**4. Indkomne forslag**

Bestyrelsen fremlagde forslag til følgende ændringer af klubbens vedtægter:

§1

*'Foreningsarbejdet i OKS skal på ligeværdig vis tilstræbe at give børn, unge, voksne og ældre af begge køn, og på tværs af...*

ændres til

*'Foreningsarbejdet i OKS skal på ligeværdig vis tilstræbe at give alle børn, unge, voksne og ældre, og på tværs af...*

§7

Bestyrelsen:

*'Nye kandidater til bestyrelsen, skal have meldt sit kandidatur til Formanden senest 4 dage før Generalforsamlingen'*

ændres til

*'Nye kandidater til bestyrelsen, skal have meldt sit kandidatur til Formanden senest 6 dage før Generalforsamlingen'*

Begge forslag til ændringer af klubbens vedtægter blev vedtaget.

Bettina Madselius Storm stillede følgende forslag:

*Såfremt en årgang selv indhenter sponsorat til eksempelvis træningsdragter med sponsorlogo, og tøjet indkøbes via klubbens aftale med Unisport, tilfalder den opnåede cashback udelukkende den pågældende årgang.*

Efter en kort drøftelse af forslaget blev forsamlingen enige om følgende ordlyd, som blev vedtaget:

*Såfremt en årgang selv indhenter sponsorat til eksempelvis træningsdragter med sponsorlogo, og tøjet indkøbes via klubbens aftale med Unisport, tilfalder det opnåede frikøb udelukkende den pågældende afdeling.*

Bestyrelsen tager dette punkt med i det kommende arbejde.

**5. Valg**

Valg til bestyrelsen

* Som formand:
Klavs Larsen – Valgt til posten for en ny 2-årig periode

* Opstillede nye, kandidater til bestyrelsen:
Peter Secher – Blev valgt til bestyrelsen for en 2-årig periode
Mette Bøgelund – Blev valgt til bestyrelsen for en 2-årig periode
Helle Petersen – Blev valgt til bestyrelsen for en 2-årig periode
Philip Frikke-Schmidt – trak sit kandidatur

* Bestyrelsen består desuden af følgende personer, som ikke var på valg og sidder 1 år mere:

Trine Hounsgaard Pfeiffer - Kasserer

Evald Bundgaard Iversen – Bestyrelsesmedlem

Line Louise Rasmussen – Bestyrelsesmedlem

Martin Baekhøj – Bestyrelsesmedlem

Carsten Hansen - Bestyrelsesmedlem

Michael Johansen genstillede ikke til bestyrelsen, og er derfor udtrådt.

**6. Eventuelt**

- Der blev takket for godt gensidigt samarbejde mellem OKS og OKS Old Boys

- Lige træningsmuligheder/-tilbud i drengeafdelingen blev drøftet

- Ventelister på enkelte årgange blev drøftet

Slutteligt udråbtes et trefoldigt leve for OKS.

Odense den 30. juni 2025





Michael Nielsen Klavs Larsen

Dirigent Formand